
1. Χειροτέρευση τόσο της καταναλωτικής, όσο και της επιχειρηματικής εμπιστοσύνης στο Βέλγιο τον Σεπτέμβριο
Τα δημοσιευθέντα στις 21.9 στοιχεία της Κεντρικής Τράπεζας του Βελγίου (BNB) έδειξαν ότι το επίπεδο καταναλωτικής εμπιστοσύνης, έπειτα από την σημαντικότατή του άνοδο τον Μάιο και τον Ιούνιο και την εν συνεχεία πτώση του τον Ιούλιο και τον Αύγουστο στις -6 μονάδες, τον Σεπτέμβριο επιδεινώθηκε και ανήλθε στις -10 μονάδες, που αποτελούν το χαμηλότερο σημείο του από τον Δεκέμβριο του 2014 (είχε ανέλθει τότε στις -12 μονάδες). Σημαντική χειροτέρευση παρατηρήθηκε τον Σεπτέμβριο στους επιμέρους δείκτες αισιοδοξίας αναφορικά με την γενικότερη μακροοικονομική κατάσταση της χώρας (από τις -4 μονάδες τον Αύγουστο στις -10 μονάδες τον Σεπτέμβριο), τις προοπτικές διαμόρφωσης της ανεργίας (από τις 13 μονάδες τον Αύγουστο στις 28 μονάδες τον Σεπτέμβριο), αλλά και την ικανότητα των βελγικών νοικοκυριών προς αποταμίευση (από τις 0 μονάδες τον Αύγουστο στην -1 μονάδα τον Σεπτέμβριο). Μοναδικός δείκτης εμπιστοσύνης που εμφάνισε ελαφρά βελτίωση υπήρξε εκείνος που σχετίζεται με την οικονομική κατάσταση των βελγικών νοικοκυριών (ο οποίος πέρασε από τις -6 μονάδες τον Αύγουστο στις -3 μονάδες τον Σεπτέμβριο).

Κατά την Κεντρική Τράπεζα, το υψηλό επίπεδο απαισιοδοξίας κυρίως όσον αφορά τις προοπτικές της ανεργίας και την γενικότερη μακροοικονομική κατάσταση της χώρας τον Σεπτέμβριο, οφείλεται μάλλον στις πρόσφατες, αρνητικού χαρακτήρα, γενικότερες διεθνείς γεωπολιτικές και μακροοικονομικές εξελίξεις.    
Τα στοιχεία σχετικά με το κλίμα επιχειρηματικής εμπιστοσύνης της Κεντρικής Τράπεζας που δημοσιεύθηκαν στις 24 Σεπτεμβρίου, έδειξαν περαιτέρω σοβαρή διολίσθηση του επιπέδου επιχειρηματικής εμπιστοσύνης τον μήνα Σεπτέμβριο –και για τρίτο συνεχόμενο μήνα- στις -6,8 μονάδες, έναντι -5,1 μονάδων τον Αύγουστο και -4,1 μονάδων τον Ιούλιο. Η επιδείνωση της επιχειρηματικής εμπιστοσύνης οφείλεται κυρίως σε μία αισθητή χειροτέρευση των προοπτικών εξέλιξης της επιχειρηματικής δραστηριότητας στον κλάδο των υπηρεσιών, όπου ο σχετικός δείκτης επιδεινώθηκε από τις 11,8 μονάδες τον Αύγουστο στις 3,3 μονάδες τον Σεπτέμβριο, παραμένοντας ωστόσο σε αισιόδοξα επίπεδα. Ελαφρά χειροτέρευση των προσδοκιών για την εξέλιξη της ζήτησης και των επιπέδων των αποθεμάτων παρατηρήθηκε στον κλάδο της μεταποίησης, όπου ο σχετικός δείκτης πέρασε από τις -8 μονάδες τον Αύγουστο στις -8,7 μονάδες τον Σεπτέμβριο. Ελαφρά επιδείνωση του επιχειρηματικού κλίματος παρατηρήθηκε και στον κλάδο των κατασκευών, με τον σχετικό δείκτη να περνά από τις -8,3 μονάδες τον Αύγουστο στις -9,0 μονάδες τον Σεπτέμβριο. Ελαφρά βελτίωση σημείωσε το επιχειρηματικό κλίμα στον κλάδο του εμπορίου, περνώντας από τις -8 μονάδες τον Αύγουστο στις -6,5 μονάδες τον Σεπτέμβριο, εξαιτίας αισιόδοξων εκτιμήσεων αναφορικά με την εξέλιξη του αριθμού παραγγελιών των εμπορικών επιχειρήσεων προς τους  προμηθευτές τους.

Όπως σημείωσε η Κεντρική Τράπεζα, η συνολική συνθετική καμπύλη της οικονομικής συγκυρίας εμφάνισε τον Σεπτέμβριο διολίσθηση στις 0,0 μονάδες, έναντι 0,7 μονάδων τον Αύγουστο, 0,9 μονάδων τον Ιούνιο και τον Ιούλιο, 1,0 μονάδας τον Μάιο, 0,1 μονάδων τον Απρίλιο, -0,7 μονάδων τον Μάρτιο, -0,3 μονάδων τον Φεβρουάριο και 0,0 μονάδων τον Ιανουάριο. 

Η πτώση του επιπέδου επιχειρηματικής εμπιστοσύνης για τρίτο συνεχόμενο μήνα, έπειτα από 5 προηγούμενους μήνες διαδοχικής βελτίωσής του μέχρι τον Ιούνιο, αποδίδεται από τους οικονομικούς αναλυτές στην επιβράδυνση της κινεζικής και των αναδυόμενων οικονομιών που κατά κάποιον τρόπο υπονομεύει την σταδιακή ανάκαμψη των ευρωπαϊκών οικονομιών, η οποία όμως από την άλλη πλευρά έχει και κάποια θετική επίδραση, οδηγώντας σε πτώση των διεθνών τιμών των πρώτων υλών και βελτιώνοντας την αγοραστική δύναμη των Ευρωπαίων –και Βέλγων- καταναλωτών.   
2. Δυσμενείς δημοσιονομικές εκτιμήσεις για το 2016, οικονομική πολιτική βελγικής κυβέρνησης
Ο βελγικός οικονομικός Τύπος αναφέρθηκε στα τέλη Σεπτεμβρίου σε πρόσφατες εκτιμήσεις της επιτροπής παρακολούθησης του προϋπολογισμού (Comité de Monitoring), σύμφωνα με τις οποίες θα απαιτηθούν πρόσθετες δημοσιονομικές εξοικονομήσεις ύψους τουλάχιστον 456 εκατ. € μέχρι το τέλος του 2016, εκ των οποίων τα 113 εκατ. € εντός του τρέχοντος έτους. Σημειωτέον ότι στην έκθεσή της του περασμένου Ιουλίου, η επιτροπή παρακολούθησης του προϋπολογισμού είχε εκτιμήσει την δημοσιονομική εξοικονόμηση για την διετία 2015-2016 στα 1,76 δις. €, με μεγάλες περικοπές δημοσίων δαπανών στον κλάδο υγείας, κοινωνικής πρόνοιας και συντάξεων (ύψους 781 εκατ. €)
. Σύμφωνα ωστόσο με την επιτροπή, οι ανωτέρω εξοικονομήσεις που προβλέφθηκαν τον Ιούνιο δεν θα επαρκέσουν προκειμένου να εκπληρώσει η χώρα τις δεσμεύσεις της έναντι της Ε.Ε. για ετήσια βελτίωση του διαρθρωτικού ελλείμματος κατά 0,6% του ΑΕΠ και δημοσιονομική εξισορρόπηση το έτος 2018. Η επιτροπή παρακολούθησης του προϋπολογισμού αναφέρθηκε στις πρόσφατες εκτιμήσεις της από την μία πλευρά σε θετικές δημοσιονομικές εξελίξεις, όπως η μείωση των δαπανών αποπληρωμής του δημοσίου χρέους λόγω των χαμηλών επιτοκίων (κατά 105 εκατ. €) και η βελτίωση του διαρθρωτικού ελλείμματος του συστήματος υγειονομικής περίθαλψης και κοινωνικής ασφάλισης κατά 230 εκατ. €, από την άλλη δε πλευρά και σε αρνητικές εξελίξεις, και κυρίως στην αναμενόμενη πτώση των φορολογικών εσόδων το 2016 κατά πλησίον του 1 δις. €, οφειλόμενη κυρίως στις μειώσεις των προκαταβολών φόρων
. Μία πρόσθετη πηγή ανησυχίας για τα δημοσιονομικά μεγέθη του Βελγίου αποτελεί η πρόσφατη προς τα κάτω αναθεώρηση από το Bureau Fédéral du Plan του εκτιμώμενου ρυθμού ανάπτυξης της οικονομίας, από 1,5% που αυτός είχε προβλεφθεί τον Ιούνιο, σε 1,3% (σημειωτέον ότι η εκτίμηση του Bureau du Plan για τον ρυθμό ανάπτυξης αποτελεί την βάση εκκίνησης της κατάρτισης του προϋπολογισμού του επόμενου έτους). 
Όπως ανέφεραν οι εκτιμήσεις της επιτροπής, η αρνητική επίπτωση της μεταναστευτικής κρίσης στο φετινό προϋπολογισμό αναμένεται να φθάσει τα 83,7 εκατ. €, ωστόσο δεν έχει υπολογισθεί η αρνητική δημοσιονομική επίπτωση κατά το προσεχές έτος, εξαιτίας έλλειψης ασφαλών πολιτικών δεδομένων και εκτιμήσεων
. Ο οικονομικός Τύπος εκτίμησε ότι η πρώτη για τη νέα Υπουργό Προϋπολογισμού Sophie Wilmès
 δημοσιονομική προσαρμογή –η οποία θα συμβεί εντός του Οκτωβρίου, πιθανότατα στις αρχές- θα είναι σημαντικά δυσκολότερη και επίπονη από ότι θα ανέμενε κανείς με βάση τις εκτιμήσεις της επιτροπής παρακολούθησης του προϋπολογισμού το περασμένο καλοκαίρι. 
Όπως επισήμανε ο βελγικός οικονομικός Τύπος στα τέλη Σεπτεμβρίου, εδώ και δύο εβδομάδες, η πλειονότητα των ομοσπονδιακών δημοσίων υπηρεσιών έχει λάβει οδηγίες από το Υπουργείο Προϋπολογισμού αναφορικά με την κατάργηση σειράς δημοσίων ταμείων, που σχετίζονται με σειρά τομέων πολιτικής, μεταξύ των οποίων η αναπτυξιακή συνεργασία, η ασφάλεια των αυτοκινητοδρόμων, η πρόληψη πυρκαγιών και εκρήξεων, και ο έλεγχος των πρακτορείων στοιχημάτων. Σύμφωνα με τον οικονομικό Τύπο, οι συνολικές εξοικονομήσεις που θα προέλθουν από την κατάργηση των εν λόγω δημοσίων ταμείων εκτιμώνται σε πλησίον του 1,2 δις. €, ενώ πιθανότερο σενάριο αποτελεί η μεταφορά των κονδυλίων αυτών στον γενικό ομοσπονδιακό προϋπολογισμό.        
Ο βελγικός οικονομικός Τύπος ανέφερε ότι στις 21 Σεπτεμβρίου ο ομοσπονδιακός πρωθυπουργός κ. Michel εγκαινίασε την διαδικασία κοινωνικού διαλόγου, καλώντας σε σύσκεψη τους κοινωνικούς εταίρους, την αποκαλούμενη «Ομάδα των 10», αποτελούμενη από τα 3 ισχυρά εργατικά συνδικάτα και τους 6 βασικούς επιχειρηματικούς συνδέσμους της χώρας. Σύμφωνα με τα δημοσιεύματα, η πρώτη μετά τις θερινές διακοπές συνάντηση του Βέλγου πρωθυπουργού με τους κοινωνικούς εταίρους διεξήχθη σε θετικό και εποικοδομητικό κλίμα, ενώ αποτελεί την αρχή μίας σειράς επαφών και διαπραγματεύσεων μεταξύ των κοινωνικών εταίρων και της κυβέρνησης, με στόχο την επίτευξη κοινωνικής συναίνεσης όσον αφορά συγκεκριμένες πτυχές της οικονομικής πολιτικής. Στο τραπέζι της σύσκεψης υπό τον πρωθυπουργό τέθηκαν αρκετά «καυτά» ζητήματα της οικονομικής πολιτικής, μεταξύ των οποίων η μεταρρύθμιση του συνταξιοδοτικού συστήματος, η αυστηροποίηση των όρων πρόωρων συνταξιοδοτήσεων αλλά και λήψης κοινωνικών επιδομάτων, καθώς και η αναδιοργάνωση του καθεστώτος υπηρεσιακής και μισθολογικής εξέλιξης και γενικότερα οργάνωσης της αγοράς εργασίας. Στην σύσκεψη δεν τέθηκαν συγκεκριμένα χρονοδιαγράμματα για την κατάληξη της διαδικασίας κοινωνικού διαλόγου, ενώ από πλευράς ομοσπονδιακής κυβέρνησης ξεκαθαρίστηκε ότι οι προωθούμενες μεταρρυθμίσεις, συμπεριλαμβανομένης της φορολογικής, στοχεύουν πάνω απ’ όλα στην οικονομική ανάπτυξη. Οι εκπρόσωποι των εργοδοτικών συνδέσμων εξέφρασαν την ικανοποίησή τους για το γεγονός ότι τέθηκαν όλα τα ζητήματα που θα πρέπει να επιλυθούν σε βραχυπρόθεσμο και μεσοπρόθεσμο χρονικό ορίζοντα, ενώ από πλευράς τους οι εκπρόσωποι των εργατικών συνδικάτων εμφανίστηκαν πιο συγκρατημένοι, εκφράζοντας ανησυχία για την τήρηση της διαδικασίας κοινωνικού διαλόγου και επιφυλασσόμενοι για τις σχετιζόμενες με τις εξελίξεις αντιδράσεις τους. Σημειωτέον ότι στις 7 Οκτωβρίου προγραμματίζεται από τα εργατικά συνδικάτα γενική απεργία και μεγάλη διαδήλωση διαμαρτυρίας κατά της οικονομικής πολιτικής της κυβέρνησης Michel.
3. Περαιτέρω μείωση των πλασματικών τόκων το 2016
Η μεγάλη πτώση των επιτοκίων δανεισμού του βελγικού δημοσίου στην διάρκεια της τελευταίας διετίας έχει επιφέρει σημαντικότατη μείωση των πλασματικών επιτοκίων κατά το τρέχον έτος, τάση η οποία αναμένεται να συνεχιστεί και κατά το προσεχές φορολογικό έτος. Θυμίζουμε ότι το επιτόκιο του βελγικού δεκαετούς ομολόγου αποτελεί την βάση προσδιορισμού των πλασματικών επιτοκίων, καθώς και ότι οι πλασματικοί τόκοι είναι ευνοϊκό φορολογικό καθεστώς που εφαρμόζεται στις επιχειρήσεις που είναι εγκατεστημένες στο Βέλγιο, και συνίσταται σε φορολογική έκπτωση για χρηματοδότηση των επιχειρήσεων από ίδια κεφάλαια. Το όλο σύστημα είναι δομημένο ώστε να ευνοεί τα κεφάλαια επιχειρηματικού κινδύνου που είναι τοποθετημένα στη χώρα, δίνοντας την δυνατότητα στις επιχειρήσεις να μειώνουν την ετήσια φορολογική τους βάση υπολογίζοντας μία «πλασματική» δαπάνη τόκων στο συνολικό ποσόν ιδίων κεφαλαίων τους.
Σύμφωνα με έγκυρες εκτιμήσεις Βέλγων οικονομικών αναλυτών, το γενικό πλασματικό επιτόκιο του χρόνου (φορολογικό έτος 2017) θα ανέλθει σε 1,131% έναντι 1,63% κατά την φετινή φορολογική χρήση (φορολογικό έτος 2016), γεγονός που σημαίνει πρακτικά ότι οι βελγικές επιχειρήσεις θα αντιμετωπίσουν μείωση της σχετικής φορολογικής έκπτωσης από την φορολογητέα τους ύλη. Κατά τις εν λόγω εκτιμήσεις, θα δημιουργηθεί συνεπώς πρόσθετη φορολογική υποχρέωση στις βελγικές επιχειρήσεις της τάξεως των 350 εκατ. €. Εφ’ όσον το γενικό πλασματικό επιτόκιο ανέλθει τελικά στο επίπεδο του 1,131% κατά το φορολογικό έτος 2017, το ειδικό πλασματικό επιτόκιο που εφαρμόζεται για τις φορολογικές εκπτώσεις μικρομεσαίων επιχειρήσεων θα ανέλθει σε 1,631%, έναντι 2,13% κατά το φορολογικό έτος 2016. Όπως ανέφεραν οικονομικά δημοσιεύματα στα τέλη Σεπτεμβρίου, επικαλούμενα πηγές του ομοσπονδιακού Υπ. Οικονομικών, η μείωση των πλασματικών επιτοκίων κατά το τρέχον έτος (φορολογικό έτος 2016) σε 1,63% από 2,63% το προηγούμενο φορολογικό έτος έχει αποφέρει πρόσθετα έσοδα στο βελγικό κράτος πλησίον των 700 εκατ. €.   
Κατά την βελγική Ομοσπονδία Βιομηχανιών & Επιχειρήσεων (FEB), η μείωση των πλασματικών επιτοκίων προκαλεί φορολογικό σοκ στις επιχειρήσεις, και θα έπρεπε το κράτος να έχει προβλέψει διασφαλίσεις κατωτάτου επιπέδου για τα πλασματικά επιτόκια ώστε να εμποδίσει την διολίσθησή τους εξαιτίας της σημαντικής πτώσης των επιτοκίων δημόσιου δανεισμού. Κατά την Ομοσπονδία, το καθεστώς των πλασματικών τόκων αποτελεί σημαντικότατο μέτρο ενθάρρυνσης των επιχειρήσεων να χρηματοδοτούν τις επενδύσεις και την λειτουργία τους από ίδια κεφάλαια και θα πρέπει να διατηρηθεί. Σημειώνουμε επίσης ότι τόσο η FEB, όσο και επιχειρηματικοί φορείς που εκπροσωπούν τις μικρομεσαίες επιχειρήσεις, όπως η UCM (γαλλόφωνη ένωση μικρομεσαίων επιχειρήσεων και αυτοαπασχολουμένων), υποστηρίζουν την μείωση του ονομαστικού φορολογικού συντελεστή για τις εταιρείες, από το 33,99% που είναι σήμερα, στο 25% γενικά, και στο 20% για τις μικρομεσαίες επιχειρήσεις.           

4. Χρηματιστήριο Βρυξελλών, επιχειρηματικές και οικονομικές ειδήσεις 
Χρηματιστήριο Βρυξελλών: Η υπόθεση του μεγάλου σκανδάλου στο οποίο εμπλέκεται η γερμανική αυτοκινητοβιομηχανία Volkswagen επέδρασε ιδιαίτερα αρνητικά στα τέλη Σεπτεμβρίου στο Χρηματιστήριο Βρυξελλών, πλήττοντας κυρίως τις μετοχές αφ’ ενός της σημαντικής εγχώριας αντιπροσωπείας οχημάτων D’Ieteren που διολίσθησε κατά 5,7%, και αφ’ ετέρου της βιομηχανίας τεχνολογίας υλικών και ανακύκλωσης Umicore
 που διολίσθησε κατά 5,04%, στις 22 Σεπτεμβρίου. Την ίδια ημέρα, ο δείκτης BEL 20- στον οποίο μετέχει ο τίτλος της D’Ieteren- παρουσίασε πτώση κατά 2,91%, κλείνοντας στις 3.346,05 μονάδες. Στις 24 Σεπτεμβρίου, ο δείκτης BEL 20 έκλεισε κάτω από τα επίπεδα των 3.300 μονάδων και συγκεκριμένα στις 3.298,02 μονάδες, εμφανίζοντας ημερήσια πτώση της τάξεως του 1,69% και πλησιάζοντας τα επίπεδά του στις αρχές του τρέχοντος έτους.   
Η εβδομάδα 21-25 Σεπτεμβρίου τελείωσε με τον δείκτη BEL 20 να κλείνει τελικά στις 3.378,52 μονάδες, σημειώνοντας εβδομαδιαία πτώση της τάξεως του 1,17%. Σημαντικές εβδομαδιαίες ανόδους εντός του δείκτη BEL 20 σημείωσαν οι μετοχές των εταιρειών UCB (+2,6%), Cofinimmo (+2,25%), Elia (+1,35%) και Ageas (+1,29%). Σημαντικές εβδομαδιαίες πτώσεις σημείωσαν οι μετοχές των εταιρειών Bekaert (-5,61%), D’Ieteren (-4,53%), Solvay         (-5,76%) και Delta Lloyd (-7,94%), καθώς επίσης και αρκετών –εκτός δείκτη BEL 20- βιοτεχνολογικών εταιρειών
.    
Αναμενόμενη απόφαση της Ευρ. Επιτροπής για την εξαγορά της εταιρείας κινητής τηλεφωνίας Base από την φλαμανδική εταιρεία τηλεπικοινωνιών Telenet: Όπως ανέφερε ο οικονομικός Τύπος στα τέλη Σεπτεμβρίου, έως τις 5 Οκτωβρίου αναμένεται να αποφανθεί η Ευρ. Επιτροπή αναφορικά με την τύχη της συμφωνίας εξαγοράς της τρίτης μεγαλύτερης εγχώριας εταιρείας κινητής τηλεφωνίας Base από τον μεγάλο φλαμανδικό πάροχο ευρυζωνικών καλωδιακών υπηρεσιών Telenet
. Κατά τον οικονομικό Τύπο, δύο εκδοχές είναι πιθανές: είτε η Ευρ. Επιτροπή θα εγκρίνει την εξαγορά ως έχει, ή θα εκκινήσει έρευνα σε βάθος, υποχρεώνοντας την Telenet να παραχωρήσει / εκποιήσει συγκεκριμένες τηλεπικοινωνιακές δραστηριότητές της, προκειμένου να μην διαταραχθεί η κατάσταση του ανταγωνισμού στην βελγική αγορά τηλεπικοινωνιών. Ο βελγικός Τύπος σημείωσε ότι η δεύτερη μεγαλύτερη εταιρεία κινητής τηλεφωνίας του Βελγίου και θυγατρική της γαλλικής Orange, Mobistar, έχει ταχθεί αναφανδόν υπέρ της έναρξης σχετικής έρευνας από την Ευρ. Επιτροπή.
Ομοσπονδιακή κρατική ενίσχυση στην μονάδα της αυτοκινητοβιομηχανίας Audi στις Βρυξέλλες: Σε συνέχεια εν θέματι αναφοράς μας στο προηγούμενο ενημερωτικό δελτίο
, πέραν των ενισχύσεων που έχουν αποφασίσει οι τρεις βελγικές περιφέρειες προκειμένου να διασωθεί η μονάδα της αυτοκινητοβιομηχανίας Audi στις Βρυξέλλες, ύψους πλησίον των 35 εκατ. € σύμφωνα με νεότερες αναφορές του οικονομικού Τύπου, και η ομοσπονδιακή κυβέρνηση αναμένεται να συμβάλει με κονδύλια περίπου 100 εκατ. € στην προσπάθεια διατήρησης της εν λόγω μονάδας σε λειτουργία. Σύμφωνα με οικονομικά δημοσιεύματα του τέλους Σεπτεμβρίου, το κύριο μέρος των ομοσπονδιακών ενισχύσεων θα προέλθει από κονδύλια που θα εξοικονομηθούν μέσω της φορολογικής μεταρρύθμισης, και κυρίως από την οριζόντια μείωση των εργοδοτικών εισφορών, τις μειώσεις των εργοδοτικών επιβαρύνσεων ειδικά για την ομαδική απασχόληση, τις ενισχύσεις της αδιάλειπτης απασχόλησης, τις φορολογικές εκπτώσεις για την ομαδική απασχόληση, αλλά και για την ανάπτυξη τεχνολογιών αιχμής. Όπως υπογράμμισε ο βελγικός Τύπος, οι ανωτέρω τύποι ενισχύσεων έχουν επιβεβαιωθεί από το γραφείο του ομοσπονδιακού Υπουργού Οικονομικών κ. Van Overtveldt και θα αφορούν όχι μόνον την μονάδα της Audi στις Βρυξέλλες, αλλά και όλες τις μεταποιητικές μονάδες που πληρούν τις σχετικές προϋποθέσεις. Κατά τον οικονομικό Τύπο, οι ανωτέρω δεσμεύσεις τόσο της ομοσπονδιακής όσο και των περιφερειακών κυβερνήσεων του Βελγίου για παροχή ενισχύσεων στην μονάδα της Audi στις Βρυξέλλες, που κύριο σκοπό έχουν το ξεκίνημα της παραγωγής από το 2017 των νέων, ηλεκτρικών μοντέλων της Audi στις Βρυξέλλες
, αναμένεται να εξεταστούν από την γερμανική αυτοκινητοβιομηχανία και τον μητρικό της όμιλο, Volkswagen, με την σχετική απόφαση να αναμένεται στην διάρκεια του Οκτωβρίου
.     
Οριστική επιβολή ποινής στον όμιλο Ageas και σε πρώην διευθυντικά του στελέχη για υπόθεση παραπληροφόρησης από πλευράς του παλαιού χρηματοπιστωτικού ομίλου Fortis: Στα τέλη Σεπτεμβρίου, το εφετείο Βρυξελλών έκρινε οριστικά ότι ο όμιλος Ageas και  ορισμένα παλαιά υψηλόβαθμα διευθυντικά του στελέχη ορθώς είχαν κριθεί πρωτοβάθμια ένοχοι για παροχή ελλιπούς και ψευδούς πληροφόρησης προς το επενδυτικό κοινό στην διάρκεια του πρώτου εξαμήνου του 2008, λίγο πριν το ξέσπασμα της διεθνούς οικονομικής κρίσης και την διάλυση του μεγάλου βελγικού χρηματοπιστωτικού ομίλου Fortis.       

Θυμίζουμε ότι τον Ιούνιο 2013, η βελγική επιτροπή κεφαλαιαγοράς (FSMA) είχε επιβάλει διοικητικά πρόστιμα συνολικού ύψους 1,65 εκατ. € στον όμιλο Ageas (διάδοχο του χρηματοπιστωτικού ομίλου Fortis), καθώς και σε τρία πρώην υψηλόβαθμα στελέχη του που ήταν την εποχή του 2008 στελέχη της παλαιάς Fortis, για διατάραξη της διαφάνειας και της καλής λειτουργίας των χρηματοπιστωτικών αγορών, λόγω καθυστερημένης ή και ανακριβούς παροχής πληροφόρησης στους επενδυτές στη διάρκεια του πρώτου εξαμήνου του 2008, δηλαδή στις αρχές της χρηματοπιστωτικής κρίσης (πιο συγκεκριμένα, τους μήνες Μάιο και Ιούνιο), όσον αφορά τις συνθήκες της επιχειρηθείσας εξαγοράς της ολλανδικής ABN Amro
. Η απόφαση του εφετείου Βρυξελλών μείωσε τελικά το συνολικό ύψος των προστίμων στα 650 χιλ. €, επιβάλλοντας χαμηλότερο πρόστιμο στον όμιλο Ageas και απαλλάσσοντας ένα εκ των κατηγορηθέντων στελεχών από το επιβληθέν σε πρωτοβάθμιο επίπεδο πρόστιμο
. Η καταδικαστική απόφαση του εφετείου Βρυξελλών έτυχε ευνοϊκής υποδοχής από ομάδες μετόχων του παλαιού ομίλου Fortis που έχουν προσφύγει στην βελγική δικαιοσύνη, καθώς αναμένεται να έχει σημαντικές επιπτώσεις στη συνέχεια και την τύχη και άλλων, παράλληλων εκκρεμών υποθέσεων και να ανοίξει ενδεχομένως τον δρόμο για διεκδίκηση σχετικών αποζημιώσεων.  
Ο βελγικός κατασκευαστικός όμιλος Jan De Nul αναλαμβάνει το έργο κατασκευής του αιολικού πάρκου Nobelwind (Belwind 2): Όπως ανέφερε ο οικονομικός Τύπος στα τέλη Σεπτεμβρίου, ο βελγικός κατασκευαστικός όμιλος Jan De Nul, ο οποίος ειδικεύεται σε έργα λιμενικής εκβάθυνσης, ανέλαβε την υλοποίηση του μεγάλου έργου κατασκευής αιολικού πάρκου 50 ανεμογεννητριών παραγωγικής ισχύος 3,3 MW εκάστη, στα ανοικτά των ακτών του Βελγίου στην Βόρεια Θάλασσα (περιοχή Zeebrugge), με τίτλο Nobelwind (ή Belwind 2), συνολικού προϋπολογισμού 660 εκατ. €
. Ο κατασκευαστικός όμιλος De Nul πρόκειται να θέσει τα θεμέλια για την εγκατάσταση τόσο των ανεμογεννητριών όσο και του ηλεκτρικού υποσταθμού, καθώς επίσης και να εγκαταστήσει τις ανεμογεννήτριες, δανικής κατασκευής (του ομίλου Vestas). Το χρηματοδοτικό σχήμα του έργου αναμένεται να προσδιορισθεί εντός των προσεχών εβδομάδων, όπως διευκρίνισε ο οικονομικός Τύπος. 
Σημειωτέον ότι τα 3 ήδη λειτουργούντα offshore αιολικά πάρκα του Βελγίου (C-Power, Belwind 1 και Northwind) παράγουν συνολική ισχύ 712 MW, ενώ όταν λειτουργήσει και το νέο αιολικό πάρκο Nobelwind (εκτιμάται εντός του 2017), θα προστεθούν ακόμη 165 MW στο παράκτιο αιολικό  παραγωγικό δυναμικό της χώρας. 
Δημοσιεύματα περί πώλησης της γαλλικής αλυσίδας fast food, με ισχυρή παρουσία στο Βέλγιο, Quick: Ο βελγικός οικονομικός Τύπος αναφέρθηκε στα τέλη Σεπτεμβρίου στην ενδεχόμενη πώληση της, βελγικής προέλευσης και νυν γαλλικών συμφερόντων, αλυσίδας fast food Quick από την ιδιοκτήτριά της, Qualium Investissement (επενδυτικό ταμείο θυγατρικό του γαλλικού κρατικού χρηματοπιστωτικού και επενδυτικού οργανισμού Caisse des Dépots et Consignations), στον επίσης γαλλικό επιχειρηματικό όμιλο του κλάδου horeca και franchisee της αλυσίδας Burger King στην Γαλλία, Groupe Bertrand. Σύμφωνα με τα οικονομικά δημοσιεύματα, οι δύο επιχειρηματικοί όμιλοι έχουν ξεκινήσει στα τέλη Σεπτεμβρίου αποκλειστικές διαπραγματεύσεις προκειμένου να καταλήξουν σε συμφωνία. Το δίκτυο της αλυσίδας Quick περιλαμβάνει 509 εστιατόρια γρήγορης εστίασης, εκ των οποίων περίπου 100 στο Βέλγιο. Η αξία της πώλησης της αλυσίδας Quick εκτιμάται με βάση τα οικονομικά δημοσιεύματα
 σε πλησίον των 800 εκατ. €. Σημειωτέον ότι η αλυσίδα είχε πωληθεί το 2007 από τον βελγικών συμφερόντων όμιλο CNP (του Βέλγου μεγαλοεπιχειρηματία Albert Frère) στην Qualium, έναντι 730 εκατ. €. Σύμφωνα με τον οικονομικό Τύπο, το χρέος της αλυσίδας ανέρχεται σήμερα σε πλησίον των 600 εκατ. €. 
Πληθωρισμός τον Σεπτέμβριο: Σύμφωνα με στοιχεία του ομοσπονδιακού Υπουργείου Οικονομίας, ο δείκτης τιμών καταναλωτή στο Βέλγιο έφθασε τον Σεπτέμβριο το υψηλότερο επίπεδό του από τον Ιανουάριο 2014, ανεβαίνοντας στο 1,06%, έναντι 0,91% τον Αύγουστο και 0,46% τον Ιούλιο. Οι μεγαλύτερες αυξήσεις του επιπέδου τιμών σημειώθηκαν στην ηλεκτρική ενέργεια (+12,6%) και στα λαχανικά (+4,4%).

Βραχυπρόθεσμος δανεισμός βελγικού δημοσίου: Στις 29 Σεπτεμβρίου το βελγικό κράτος άντλησε 1,126 δις. € από την έκδοση και διάθεση εντόκων γραμματίων τρίμηνης και εξάμηνης διάρκειας. Από τα τρίμηνης διάρκειας γραμμάτια αντλήθηκαν 409 εκατ. €, με μέσο επιτόκιο σε νέο ιστορικά χαμηλό επίπεδο της τάξεως του -0,256% έναντι       -0,25% στα μέσα Σεπτεμβρίου
, ενώ από τα εξάμηνης διάρκειας αντλήθηκαν 717 εκατ. €, με μέσο επιτόκιο επίσης σε νέο ιστορικά χαμηλό επίπεδο της τάξεως του -0,239% έναντι -0,229% στις αρχές Σεπτεμβρίου
.                   
5. Ευρωπαϊκή 3η θέση για το Βέλγιο όσον αφορά το ύψος των φορολογικών επιβαρύνσεων  
Σύμφωνα με έκθεση της Ευρ. Επιτροπής στα τέλη Σεπτεμβρίου αναφορικά με τις φορολογικές μεταρρυθμίσεις στα κράτη μέλη, το Βέλγιο κατατάσσεται στην τρίτη θέση μεταξύ των κρατών μελών, πίσω από τις Δανία και Γαλλία, όσον αφορά το ύψος των πάσης φύσεων φορολογικών επιβαρύνσεων ως ποσοστού του ΑΕΠ. Συγκεκριμένα, το ύψος των φορολογικών επιβαρύνσεων στο Βέλγιο φθάνει το 44,79% του ΑΕΠ, έναντι ποσοστών 48,03% στην Δανία και 45,52% στην Γαλλία. Ωστόσο, όπως επισήμανε η Ευρ. Επιτροπή στην έκθεσή της, υπάρχουν σημαντικές διαφοροποιήσεις μεταξύ των κρατών μελών με υψηλό συνολικό ύψος επιβαρύνσεων, όσον αφορά τα φορολογικά βάρη που επιβάλλουν στον παραγωγικό συντελεστή εργασία. Συγκεκριμένα, αν και τα συνολικά φορολογικά βάρη ως ποσοστό του ΑΕΠ είναι εξαιρετικά υψηλά στην Δανία, η φορολογική πίεση που ασκείται στον συντελεστή εργασία είναι της τάξεως του 34,4% (στοιχεία 2012), σημαντικά κατώτερη από την αντίστοιχη φορολογική πίεση στο Βέλγιο (42,8%). Αντιθέτως, η Δανία φορολογεί σαφώς περισσότερο την κατανάλωση (μέσος συντελεστής 30,9%) από ότι το Βέλγιο (21,1%). Σύμφωνα με την έκθεση, το Βέλγιο ανήκει σε πολυπληθή ομάδα κρατών μελών που θα πρέπει ταυτόχρονα να μειώσουν την αυξημένη φορολογική πίεση που ασκούν στον παραγωγικό συντελεστή εργασία, καθώς και να δημιουργήσουν δημοσιονομικό χώρο για να αυξήσουν άλλα είδη φόρων, με λιγότερο στρεβλωτικές επιπτώσεις στην οικονομική μεγέθυνση. Όσον αφορά την μείωση των φορολογικών επιβαρύνσεων στον συντελεστή εργασία, υποτίθεται ότι η κεντροδεξιά κυβέρνηση Michel κινείται προς την σωστή κατεύθυνση μέσω της προετοιμαζόμενης φορολογικής μεταρρύθμισης –εκτιμώμενου ύψους 7,2 δις. €- με βασικό σκοπό την ενδυνάμωση της οικονομικής ανάπτυξης και την δημιουργία θέσεων εργασίας. Όσον αφορά την επιβολή άλλων, λιγότερο στρεβλωτικών για την οικονομία φόρων, η Ευρ. Επιτροπή κρίνει ότι υπάρχουν περιθώρια ουσιαστικών μεταρρυθμίσεων στην φορολογία των ακινήτων, αλλά και στον τομέα των οικολογικών φόρων. Όσον αφορά την φορολογία των ακινήτων, η Επιτροπή διαπιστώνει υψηλούς συντελεστές στο Βέλγιο όσον αφορά την μεταβίβαση, αλλά χαμηλότερους συντελεστές όσον αφορά την ιδιοκτησία αυτή καθ’ εαυτή, και συνεπώς συνιστά μετατόπιση του φορολογικού βάρους προς την κατεύθυνση της ιδιοκτησίας ακίνητης περιουσίας (δηλ. δια της αύξησης του φόρου ακίνητης περιουσίας). Η Ευρ. Επιτροπή θεωρεί επίσης ότι υπάρχει αρκετός χώρος για αύξηση των οικολογικών –με στόχο την προστασία του περιβάλλοντος- φόρων, καθώς και για βελτίωση της αποτελεσματικότητας του φοροεισπρακτικού μηχανισμού, προκειμένου να αυξηθούν τα φορολογικά έσοδα και ταυτόχρονα να μειωθούν τα διοικητικά κόστη είσπραξης των φόρων. Κεντρικό στόχο της έκθεσης της Ευρ. Επιτροπής αποτελεί η ενθάρρυνση των κρατών μελών να προχωρήσουν σε φορολογικές μεταρρυθμίσεις, υιοθετώντας φόρους με κατά το δυνατόν θετικές επιπτώσεις στην οικονομική ανάπτυξη.
6. Άμβλυνση των οικονομικών προβλημάτων των βελγικών νοσοκομείων το 2014  
Ο βελγικός οικονομικός Τύπος αναφέρθηκε στα τέλη Σεπτεμβρίου στα αποτελέσματα ετήσιας κλαδικής μελέτης της τράπεζας Belfius, αναφορικά με την οικονομική κατάσταση των δημόσιων και ιδιωτικών νοσοκομείων στο Βέλγιο (υπό την επωνυμία “MAHA”). Σύμφωνα με την πλέον πρόσφατη μελέτη που καλύπτει το έτος 2014, η Belfius διαπιστώνει την ελαφρότατη βελτίωση της κερδοφορίας των νοσοκομείων το περασμένο έτος, χωρίς ωστόσο να έχει σημειωθεί αναστροφή της συνολικής τάσης χειροτέρευσής από το έτος 2010. Σύμφωνα με την μελέτη, το 2014 το τρέχον θετικό λειτουργικό αποτέλεσμα του συνόλου των νοσοκομειακών μονάδων (δημόσιων και ιδιωτικών) στο Βέλγιο ανήλθε σε 1,1% από μόλις 0,5% του συνολικού κύκλου εργασιών τους το 2013, παρουσιάζοντας μικρή αύξηση κατά 3,3% και ανερχόμενο σε 147 εκατ. €, επί συνολικού κύκλου εργασιών ύψους 14,7 δις. €. Το 2014 υπήρξαν λιγότερες νοσοκομειακές μονάδες που εμφάνισαν λειτουργικές ζημίες σε σύγκριση με το 2013, και συγκεκριμένα μόνον 26 από τα συνολικά 92 ιδρύματα, έναντι 40 ζημιογόνων νοσοκομειακών ιδρυμάτων το 2013. Πάντως, η μελέτη της Belfius διαπιστώνει ότι τα συνολικά θετικότερα έναντι του 2013 οικονομικά αποτελέσματα παρουσιάζουν σημαντικές διαφοροποιήσεις μεταξύ επιμέρους νοσοκομειακών ιδρυμάτων, καθώς και ότι οι ζημιογόνες νοσοκομειακές μονάδες τείνουν με την πάροδο του χρόνου να καθίστανται περισσότερο ζημιογόνες, καθώς το μερίδιο των νοσοκομείων με έντονα αρνητικό λειτουργικό αποτέλεσμα (άνω του 2% του κύκλου εργασιών) τείνει να αυξάνεται επί του συνόλου των βελγικών νοσοκομείων. 
Τα πορίσματα της μελέτης αναφέρουν ότι η ελαφρά βελτίωση του συνολικού επιπέδου κερδοφορίας των βελγικών νοσοκομείων το 2014 οφείλεται πρωτίστως στην μείωση του μισθολογικού κόστους, καθώς τα νοσοκομεία από την μία πλευρά προβαίνουν σε ελάχιστες προσλήψεις (αύξηση προσλήψεων 0,4% το 2014, έναντι 1%-2% τα προηγούμενα έτη), ενώ από την άλλη δεν προχωρούν σε μισθολογικές αυξήσεις του υφιστάμενου στελεχιακού δυναμικού. Σύμφωνα με την μελέτη, τα βελγικά γενικά νοσοκομεία υπέστησαν το 2014 απώλειες εσόδων ύψους 51 εκατ. € εξαιτίας μη έγκαιρων εξοφλήσεων οφειλών από νοσηλευόμενους. Οι εν λόγω απώλειες είναι υψηλότερες κατά περίπου 30% των αντίστοιχων κατά τα έτη 2012 και 2013. Κυρίως τα δημόσια νοσοκομεία, και ιδιαίτερα της πόλης των Βρυξελλών, είναι εκείνα που υποφέρουν περισσότερο από καθυστερήσεις πληρωμών.  

Η Belfius συμπληρώνει ότι η σχέση δανειακής επιβάρυνσης προς το συνολικό μέγεθος του ισολογισμού των νοσοκομείων έχει επιδεινωθεί σημαντικά στο διάστημα 2011-2014. Πιο συγκεκριμένα, για το σύνολο των νοσοκομείων, η δανειακή επιβάρυνση ανήλθε το 2014 σε 36% του ισολογισμού, έναντι ποσοστών 34,8% το 2013, 32,7% το 2012 και 32,6% το 2011. Σύμφωνα με την μελέτη, ο δανεισμός των νοσοκομειακών μονάδων συνδέεται με τις ανάγκες τους για πραγματοποίηση επενδύσεων, το ύψος των οποίων το 2014 ανήλθε σε 1,45 δις. €, μειωμένο κατά 15,5% έναντι του –εξαιρετικού από πλευράς επενδύσεων έτους 2013- με τον κύριο όγκο των υλοποιούμενων επενδύσεων να επικεντρώνεται στα κτιριακά κατασκευαστικά έργα.  

7. Περαιτέρω πτώση του Βελγίου σε διεθνή κατάταξη ανταγωνιστικότητας
Σύμφωνα με πρόσφατα δημοσιεύματα του βελγικού οικονομικού Τύπου, το Βέλγιο υποχώρησε κατά μία ακόμη θέση (από την 18η στην 19η) στην φετινή διεθνή κατάταξη ανταγωνιστικότητας του Παγκόσμιου Οικονομικού Forum (WEF), η οποία περιλαμβάνει συνολικά 140 χώρες. Τα δημοσιεύματα ανέδειξαν το γεγονός ότι σταθερά από το 2013 το Βέλγιο χάνει μία θέση ετησίως στην παγκόσμια κατάταξη ανταγωνιστικότητας, ευρισκόμενο πλέον πίσω από την Μαλαισία. Επίσης, υπογραμμίστηκαν οι σαφώς καλύτερες επιδόσεις των γειτονικών χωρών, όπως της Γερμανίας που κατετάγη 4η, της Ολλανδίας που κατετάγη 5η και της Βρετανίας που κατετάγη 10η, και οι ελαφρώς χειρότερες ορισμένων άλλων (Λουξεμβούργο στην 20η θέση και Γαλλία στην 22η). Σύμφωνα με την κατάταξη, οι κύριες αιτίες της φετινής υποχώρησης του Βελγίου ήταν τα υψηλά επίπεδα ανεργίας, η ανεπαρκής παραγωγικότητα, η έλλειψη μακρόπνοων διαρθρωτικών μεταρρυθμίσεων, καθώς και η πρόσφατη εμφάνιση τρομοκρατικών απειλών στην χώρα. Αντιθέτως, καλές επιδόσεις αναφέρονται στους τομείς εκπαίδευσης, υγειονομικής περίθαλψης, τεχνολογικής ωριμότητας των επιχειρήσεων και υψηλής αναλογίας των εξαγωγών προς το ΑΕΠ. Στην κορυφή της κατάταξης ανταγωνιστικότητας του Παγκόσμιου Οικονομικού Forum βρίσκονται οι Ελβετία (για 7η συνεχή χρονιά), Σιγκαπούρη και ΗΠΑ, ενώ η χώρα μας παρέμεινε στην 81η θέση, μία θέση πίσω από το Τατζικιστάν και ακολουθούμενη από την Αρμενία.  

� Βλ. σχετική αναφορά μας σε άρθρο 7 ενημερωτικού δελτίου υπ’ αριθ. 96.


� Βλ. και εν θέματι αναφορά μας σε άρθρο 1 ενημερωτικού δελτίου υπ’ αριθ. 98.


� Ορισμένοι απαισιόδοξοι οικονομικοί αναλυτές ανεβάζουν την αρνητική επίπτωση της μεταναστευτικής κρίσης στον βελγικό προϋπολογισμό του 2016 στα 600 εκατ. €.


� Η οποία αντικατέστησε στις 22 Σεπτεμβρίου τον Hervé Jamar.  


� Η μεν D’Ieteren διανέμει τα αυτοκίνητα της Volkswagen στην βελγική αγορά, η δε Umicore κατασκευάζει καταλυτικούς μετατροπείς για οχήματα diesel. 


� Μεταξύ των οποίων οι Galapagos (-16,2%), Thrombogenics (-12,3%), Celyad (-7,8%), MDXHealth (-7,1%), Mithra (-5,6%) και Tigenix      (-5,4%).  


� Βλ. προηγούμενη σχετική αναφορά μας στο άρθρο 4 ενημερωτικού δελτίου υπ’ αριθ. 90.


� Βλ. συγκεκριμένα αναφορά μας σε άρθρο 4 ενημερωτικού δελτίου υπ’ αριθ. 101. 


� Η μονάδα παραγωγής των Βρυξελλών ανταγωνίζεται όσον αφορά την προσέλκυση της παραγωγής ηλεκτροκίνητων οχημάτων με εκείνες του Györ στην Ουγγαρία και της Martorell στην Ισπανία, που παρουσιάζουν το πλεονέκτημα του χαμηλότερου εργατικού κόστους.   


� Βέβαια, τίθεται το ερώτημα κατά πόσον θα τηρηθεί το χρονοδιάγραμμα για την λήψη της σχετικής απόφασης, έπειτα από το μεγάλο σκάνδαλο που έχει πλήξει πρόσφατα την μητρική της Audi αυτοκινητοβιομηχανία Volkswagen, με επιπτώσεις φυσικά και στην πρώτη. 


� Βλ. και σχετικό άρθρο 10(γ) ενημερωτικού δελτίου υπ’ αριθ. 27. 


� Συγκεκριμένα, το συνολικό πρόστιμο του ομίλου Ageas μειώθηκε σε 250 χιλ. από 500 χιλ. €, καθώς κρίθηκε ότι η ολλανδική θυγατρική της Fortis είχε ήδη καταδικασθεί για την ίδια υπόθεση από την ολλανδική δικαιοσύνη (βλ. και σχετικό άρθρο 7 ενημερωτικού δελτίου υπ’ αριθ. 63). Έτσι, διατηρήθηκε μόνον το πρόστιμο που είχε επιβληθεί πρωτοβάθμια στην βελγική Fortis S.A. Επίσης, μειώθηκαν κατά συνολικά 500 χιλ. € τα πρόστιμα που είχαν επιβληθεί πρωτοβάθμια σε δύο υψηλόβαθμα στελέχη, ενώ απηλλάγη ένα τρίτο στέλεχος από το πρόστιμο ύψους 250 χιλ. € που του είχε επιβληθεί πρωτοβάθμια.    


� Βλ. και σχετική αναφορά μας σε άρθρο 3 ενημερωτικού δελτίου υπ’ αριθ. 96.


� Με βάση τις εκτιμήσεις Ιουνίου 2015, σχετικά με την οικονομική αξία της αλυσίδας.


� Βλ. σχετική αναφορά μας σε άρθρο 5 ενημερωτικού δελτίου υπ’ αριθ. 101.


� Βλ. σχετική αναφορά μας σε άρθρο 4 ενημερωτικού δελτίου υπ’ αριθ. 100.

